বটকৃষ্ণ পাল
বটকৃষ্ণ পাল (জন্ম: ১৮৩৫ - মৃত্যু: ১২ জুন ১৯১৪) (ইংরেজি: Batakrishna Pal) একজন বিখ্যাত ওষুধ ব্যবসায়ী, সমাজসেবী এবং দানবীর । বটকৃষ্ণ পালের আদি নিবাস হাওড়ার শিবপুর। তিনি মাত্র ১২ বছর বয়েসে মামার মশলার দোকানে কাজ করতে আরম্ভ করেন। এরপর কিছুদিন তিনি পাটের ব্যবসা করেন। তারপর ১৮৫৬ খ্রিস্টাব্দে কলকাতার খেংরাপট্টিতে একটি মশলার দোকান খুলে স্বাধীনভাবে ব্যবসা আরম্ভ করেন। এরপর এই দোকানেই তিনি কিছু বিলিতি ওষুধ রেখে বিক্রি করতে আরম্ভ করেন এবং পরবর্তী সময়ে বিখ্যাত ও সফল ওষুধ ব্যবসায়ী হয়ে ওঠেন। তাঁর স্থাপিত ব্যবসায়ী প্রতিষ্ঠান বি কে পাল অ্যান্ড কোম্পানি দেশি ফর্মুলায় ওষুধ তৈরি ও বিক্রি আরম্ভ করে। তার এই প্রচেষ্টা আচার্য প্রফুল্লচন্দ্র রায়ের বেঙ্গল কেমিক্যাল কোম্পানি স্থাপনেরও পূর্বে। বটকৃষ্ণ পাল একজন দাতা হিসেবেও বিখ্যাত । তিনি নিজের জন্মস্থান শিবপুরে একটি উচ্চ ইংরেজি বিদ্যালয় এবং বেনিয়াটোলায় বালক ও বালিকাদের জন্য দুটি প্রাথমিক বিদ্যালয় স্থাপন করেন । তিনি কাশীতে মৃত্যুবরণ করেন । বটকৃষ্ণ পালের নামেই পরবর্তীকালে কলকাতার শোভাবাজারে এক রাজপথ "বি কে পাল এভিনিউ"এ নামাঙ্কিত করা হয় এবং হাওড়া শিবপুরের বিদ্যালয় 'বি কে পাল স্কুল' নামে পরিচিত হয়।